Dómsmálaráðuneytið

Sölvhólsgötu 7

101 Reykjavík

Reykjavík 21.09.2020

**Efni: Tillögur og ábendingar Íslandsdeildar Amnesty International um atriði sem leggja skal áherslu á við gerð skýrslu Íslands vegna allsherjarúttektar Sameinuðu þjóðanna á stöðu mannréttindamála.**

**Réttindi barna, unglinga og fullorðinna einstaklinga með ódæmigerð líffræðileg kyneinkenni**

Mannréttindi barna, unglinga og fullorðinna einstaklinga með ódæmigerð líffræðileg kyneinkenni eru viðurkennd og njóta verndar samkvæmt alþjóðalögum. Ísland hefur undirritað og fullgilt fjölda alþjóðasamninga sem vernda einstaklinga með ódæmigerð líffræðileg kyneinkenni gegn mismunun og gera þá kröfu til íslenskra stjórnvalda að virða, vernda og uppfylla rétt þessara einstaklinga til að njóta líkamlegrar og andlegrar heilsu að hæsta marki sem unnt er.

Rannsókn sem Amnesty International gaf út í febrúar 2019 leiðir hins vegar í ljós að einstaklingar á Íslandi með ódæmigerð líffræðileg kyneinkenni, sem falla ekki undir væntingar kynjatvíhyggjunnar um líkama karla og kvenna, kunna að sæta mismunun og tilraunum til að laga líkama þeirra að viðteknum normum, ýmist með skurðaðgerðum eða hormónameðferð.[[1]](#footnote-2) Þá kemur einnig fram í niðurstöðum rannsóknar Amnesty International að þegar einstaklingar með ódæmigerð líffræðileg kyneinkenni og fjölskyldur þeirra leita þjónustu í íslenska heilbrigðiskerfinu þá dregur skortur á skýru mannréttindamiðuðu verklagi og þverfaglegri nálgun, ásamt ónógum félagslegum stuðningi úr möguleikum þeirra til að njóta líkamlegrar og andlegrar heilsu að hæsta marki sem unnt er.

Um leið og Íslandsdeild Amnesty International fagnar nýlegum lögum nr. 80 júlí 2019 um kynrænt sjálfræði, harma samtökin mjög að tækifærið hafi ekki verið nýtt til að tryggja verndun réttinda intersex barna er snýr að ónauðsynlegum, óafturkræfum og inngripsmiklum aðgerðum þeirra barna sem fæðast með ódæmigerð líffræðileg kyneinkenni.

Íslandsdeild Amnesty International skorar á íslensk stjórnvöld að tryggja réttarstöðu intersex barna, að hafa eftirfarandi atriði hugföst:

* Tryggja og vernda jafna meðferð einstaklinga með ódæmigerð líffræðileg kyneinkenni bæði í lögum og framkvæmd.
* Samræma lög, reglugerðir og aðgerðir við ákvæði 7.1.1. í ályktun 2191 á vegum Evrópuráðsþingsins sem greinir á um að „banna ónauðsynleg læknainngrip til að laga líkama barna að stöðluðum kynjahugmyndum með skurðaðgerð, ófrjósemisaðgerðum og öðrum meðferðum á intersex börnum án upplýsts samþykkis þeirra“, á þann hátt sem felur ekki í sér hegningarákvæði.
* Skoða hvernig unnt er að tryggja mannréttindamiðað verklag og þverfaglega nálgun í þjónustu íslenska heilbrigðiskerfisins við intersex fólk.
* Tryggja að félagslegur stuðningur sé veittur intersex fólki og fjölskyldum þeirra til að þau geti notið líkamlegrar og andlegrar heilsu að hæsta marki sem unnt er.

**Valfrjáls bókun við samning Sameinuðu þjóðanna um efnahagsleg, félagsleg og menningarleg réttindi (OP-ICESCR)**

Íslandsdeild Amnesty International hvetur íslensk stjórnvöld til að undirrita og fullgilda valfrjálsa bókun við samning Sameinuðu þjóðanna um efnahagsleg, félagsleg og menningarleg réttindi eins fljótt og auðið er. Bókunin gefur einstaklingum eða hópum einstaklinga tækifæri til að leggja fram erindi til nefndar um efnahagsleg, félagsleg og menningarleg réttindi, undir lögsögu aðildarríkis, telji þeir sig vera fórnarlömb brota viðkomandi ríkis á þeim réttindum sem samningurinn tryggir.

**Fleiri öruggar og lagalegar leiðir fyrir flóttafólk**

Amnesty Internati­onal berst fyrir því að flótta­fólk sé ekki sent aftur til landa þar sem það á á hættu að verða fyrir ofsóknum og þar sem alvarleg mann­rétt­inda­brot eiga sér stað. Samtökin kalla eftir því að ríkari þjóðir heims taki meiri ábyrgð á verndun flótta­fólks. Íslandsdeild Amnesty International kallar eftir því að Ísland efli öruggar og lagalegar leiðir til móttöku flóttafólks til að mynda með því að samfélagið gerist bakhjarlar flóttafólks eins og þekkist í Kanada. Íslandsdeild skorar á íslensk stjórnvöld að taka upp hina „kanadísku leið“ í verndun flóttafólks (e. Community Sponsorship) sem gefist hefur sérstaklega vel þegar kemur að aðlögun flóttafólks í nýjum heimkynnum. Um er að ræða ferli þar sem einstak­lingar úr hópi almennra borgara, hópar eða samfélög bjóðast til að gerast fjár­hags­legir bakhjarlar og stuðn­ings­að­ilar flótta­fólks í eigin landi yfir tilgreint tímabil, yfir­leitt í eitt til tvö ár í senn. Nýverið hafa þó nokkur ríki innan Evrópu tekið upp umrædda móttökuleið. Þar má nefna Írland, Þýskaland og Spán. Önnur ríki Evrópu hafa einnig sýnt bakhjörlum flóttafólks áhuga og Evrópusambandið hefur til að mynda unnið könnun um fýsileika bakhjarla flóttafólks í aðildarríkjum sínum.[[2]](#footnote-3)

1. Sjá skýrslu Amnesty International, *No shame in diversity:The right to health for people with variations of sex characteristics in Iceland*: <https://wp.amnesty.is/media/no-shame-in-diversity.pdf> [↑](#footnote-ref-2)
2. Sjá skýrslu framkvæmdastjórnar Evrópusambandsins, *Study on the feasibility and added value of sponsorship schemes as a possible pathway to safe channels for admission to the EU, including resettlement: Final Report* : <http://www.europeanmigrationlaw.eu/documents/Sponsorship-schemes.pdf> [↑](#footnote-ref-3)